Leninsk Kuzneckii

Leninsk Kuzneckii () om Venäman lidn Kemerovon agjan keskuzpalan päivlaskmas. Se om agjan nellänz'-videnz' lidn eläjiden lugun mödhe kuti Meždurečensk-ki, Leninsk Kuzneckijan lidnümbrikon administrativine keskuz, mugažo om Leninsk Kuzneckijan rajonan administrativižeks keskuseks (ei mülü sihe).
Istorii.
Eländpunkt mainitase ezmäižen kerdan vl 1759 kuti "Kol'čugino-parččom" () alusenpanijan radmižen mödhe ( «renghištpaid»). Vl 1883 avaitihe ezmäšt «Satuz»-kaivut (ven. Успех) Kol'čuginonno, i järgeline külä kändase kivihilen samižen keskuseks. Vl 1914 raudte tuli lidnha. Vll 1922−1925 nimitihe "Lenino-žiloks". Vn 1925 6. päiväl kezakud žilo sai lidnan statusad "Leninsk Kuzneckii" nimenke erištamha Leninsk Omskii-lidnaspäi, vides vodes ühtištuihe jäl'gmäšt Omskanke.
Mülütihe Polisajevo- i Krasnogorskii-žiloid Leninsk Kuzneckijha vl 1987. Vl 1989 tühjitihe lidnan jagandad kahteks rajonaks i erigoittihe Polisajevod, anttihe sille lidnan statusad. Vodele 2008 saihe 1 mlrd tonnoid kivihil't.
Leninsk Kuzneckii šingotase kivihilen samižel (koume kaivut, enamba 10 mln tonnoid vodes), himižel sarakol (koksan tehmine, materialad), metalližiden tegesiden edheotandoil, sömtegimištol, omblendedheotandoil (sobad i kengäd), mugažo mecanümbriradmižen edheotand i sauvondmaterialiden tegim ratas.
Geografijan andmused.
Lidn sijadase Inänjogen () oiktal randal, Kuzneckan katl'usen keskuses, 230 m ü.m.t. keskmäižel korktusel.
Matkad Kemerovohosai om seičemekümne seičeme kilometrad pohjoižhe orhal, 90 km avtol vai raudtedme. Lähembaine lidn om Polisajevo ani suvipäivnouzmha, kundaližen transportan maršrutad oma ühthižed kahtes lidnas.
Nikitinskii-žilo (2 257 rist. vl 2010) i Industrii-žilo raudtestancijanno (15 rist. vl 2010) mülüdas lidnümbrikho Leninsk Kuzneckijan ližaks. Lidnümbrikon pind — 112,72 km².
Eläjad.
Vn 2010 Venäman rahvahanlugemižen mödhe lidnan eläjiden lugu oli 101 666 ristitud, lidnümbrikon — 103 938 ristitud, vn 2021 lidnan — 92 244 ristitud. Vl 2017 kaik 96 921 ristitud elihe lidnas i 99 037 ristitud kaikes lidnümbrikos. Kaikiš suremb lidnan ristitišt oli 135 tuh. eläjid vl 1986 i 169 tuh. eläjid vl 1987 (Polisajevo-lidnanke).
Ortodoksižen hristanuskondan nell'toštkümne pühäpertid oma saudud lidnas vspäi 1987: üks'toštkümne jumalanpertid (kaks' oma jumalankodiš: Jumalanmaman Iveran jumalaižen mez'jumalankodi, ph. Serafiman da Jumalanmaman Katken naižjumalankodi) i koume časounäd. Baptizman loičendpert' om avaitud. Riman katoline tulend, vižkümnenden päivän, islaman i buddizman uskojiden kundad oma sätud.
Openduz.
Lapsiden opendusen aluzkundad oma koumekümne päivkodid, aluzškolad, keskškolad, kaks' gimnazijad (nomer 12 i 18), licei nomer 4, koume ehtškolad (nomer 1, 3, 7), korrekcine škol nomer 6, kaks' armotomiden lapsiden kodid, lapsiden i openujan norišton sädamižen pert'kulu, ližaopendusen keskuz, muzikškol nomer 12, čomamahtoine škol nomer 4, čomamahtoiden škol nomer 18, sportivine škol-internat, olimpižen varan sportškol gimnastikas I.I. Mametjevan nimed, lapsiden da norišton sportškol nomer 4.
Professionaližen opendusen aluzkundad: Leninsk Kuzneckijan kaivuztehnine tehnikum, politehnine tehnikum, Kemerovon agjan medicinižen kolledžan filial, Kemerovon professionaliž-tehnižen kolledžan filial, Tomskan valdkundaližen arhitekturan da sauvondan universitetan filial.